२०७२ असारमा रु.५६ लाख खर्चेर भक्तपुरको नेशनल फायर सेभ प्रालिसँग किनेको त्यो दमकललाई मंसीर दोस्रो साता धनगढी ल्याएर चल्नेसम्म बनाइएको चालक सामन्तले बताए। उनका अनुसार, एक वर्ष वारेन्टी भएको अशोक लेल्याण्डको दमकलमा ब्याट्री, रेडिएटर, पाइप, फ्यान बेल्ट फेरेर काम चलाउ बनाइएको छ। तैपनि, पानी भर्दा र फाल्दा रोकिने समस्या छ। त्यसका पार्टपुर्जा नपाइने हुनाले जुगाड (टालटुल) गरेर चल्नेसम्म बनाएको चालक सामन्त बताउँछन्। अछामको मंगलसेन नगरपालिकाले त्यही समयमा रु.५८ लाख ७५ हजारमा किनेको नयाँ दमकल पनि 'जुगाड' मै चलेको छ। 'टु ह्वील ड्राइभ' प्रणालीको दमकल सजिलो ठाउँमा आगो लाग्यो भने मात्र जान्छ। अपिको जस्तै जुगाड गरेर चलाइएको दमकल बिग्रिहाल्यो कि भनेर दुई/तीन दिनमा जाँची रहनुपर्ने चालक नरेश खडायत बताउँछन्।
